M. Maďarič, minister kultúry SR: (2009-06-25):
Veľmi ťažko sa reaguje na veľa zavádzajúcich a niektorých až absurdných tvrdení pani poslankyne Biró. Na pozmeňujúce návrhy, ktoré dala, budem reagovať vo svojom záverečnom vystúpení. Apelovala na odborný dialóg pri prijímaní tohto zákona. Ten odborný dialóg som viedol od začiatku. Dôkazom je aj to, že som akceptoval alebo prijal pozmeňujúce návrhy, pripomienky, ktoré formulovala verejnosť. Takisto aj niektoré návrhy, ktoré formulovali poslanci za SMK v gestorskom výbore. A viedol som aj politický dialóg na túto tému. Nikdy som sa nesnažil tento zákon spolitizovať a vždy mi išlo o to, aby sa dosiahol ten základný cieľ, ktorý som tu aj spomínal, aby tento zákon zabezpečil všetkým občanom Slovenskej republiky, aby vo verejnej sfére mali dostupné všetky informácie, ktoré potrebujú v štátnom jazyku. A popri tom, zákon rozširuje oblasti používania jazykov národnostných menšín. A keďže vystúpenie pani poslankyne bolo práve o tomto, a naozaj sa ťažko vyvracajú niektoré zavádzajúce reči, inak najabsurdnejšiu povedal v nejakom médiu odídenec z SMK pán Bugár, že Záhoráci budú dokonca pokutovaní za to, že budú hovoriť po záhorácky. Tak ja si dovolím teraz prečítať a bol by som veľmi rád, aby ste to pozorne počúvali, najmä poslanci SMK, aké pribudnú schválením tohto zákona nové zákonné možnosti pre menšinové jazyky. Ešte dovoľte jednu poznámku. V Rade pre menšiny všetci zástupcovia národnostných menšín pozitívne prijali tento návrh s výnimkou predstaviteľa maďarskej národnostnej menšiny. 1. § 4 ods. 3: Zavádza sa dvojjazyčnosť pri vedení ďalšej dokumentácie v školách s vyučovacím jazykom národnostnej menšiny, t. j. ďalšia dokumentácia sa bude viesť aj v menšinovom jazyku. Doteraz? Dvojjazyčne sa mohli viesť iba tie dokumenty, ktoré tvorili súčasť pedagogickej dokumentácie. Prešiel pozmeňujúci návrh schválený v gestorskom výbore. 2. § 5 ods. 1 písm. b): V regionálnom a lokálnom rozhlasovom vysielaní sa umožňuje vysielať iba v jazykoch národnostných menšín bez povinnosti zabezpečiť znenie v štátnom jazyku, vrátane živého vysielania bez simultánneho tlmočenia. Doteraz platila povinnosť odvysielať celú reláciu v regionálnom a lokálnom rozhlasovom vysielaní, ak bola uvedená v menšinovom jazyku, aj v štátnom jazyku. Takisto prešiel pozmeňujúci návrh v gestorskom výbore. 3. § 5 ods. 1 písm. a) a písm. j): Zavedením jednotného režimu pre televízne vysielanie sa umožnilo využitie titulkov aj v regionálnom a lokálnom televíznom vysielaní, ako aj živé televízne vysielanie a živé celoštátne rozhlasové vysielanie so simultánnym prekladom. Doteraz platila povinnosť odvysielať celú televíznu reláciu v regionálnom a lokálnom vysielaní aj v štátnom jazyku bez možnosti použitia titulkov. Živé vysielanie zákon neumožňoval. Je to vo vládnom návrhu zákona. 4. § 5 ods. 2: Zrušila sa povinnosť slovenského dabingu pri audiovizuálnych dielach pre deti do 12 rokov vysielaných v rámci televízneho vysielania v jazykoch národnostných menšín. Doteraz platila povinnosť slovenského dabingu pre všetky takéto diela. Je to vo vládnom návrhu zákona. (Je to asi veľmi zábavné, však, páni poslanci?) 5. § 5 ods. 5: Umožňuje sa pôvodné vydávanie príležitostných kultúrnych tlačovín v menšinových jazykoch, ak je zabezpečené aj znenie v štátnom jazyku. Doteraz sa mohli vydávať  tieto tlačoviny len v štátnom jazyku a znenie v menšinovom jazyku mohlo byť len prekladom zo štátneho jazyka. Pozmeňujúci návrh prešiel v gestorskom výbore. 6. § 5 ods. 6: Kultúrne podujatia národnostných menšín sa môžu uvádzať najskôr v menšinovom jazyku, až potom môže nasledovať ich uvedenie v štátnom jazyku. Doteraz platila povinnosť uviesť kultúrne podujatie národnostných menšín najprv v štátnom jazyku. Je to vo vládnom návrhu zákona. 7. § 5 ods. 7 a § 8 ods. 6: Umožňuje sa pôvodná tvorba textov na pamätníkoch, nápisoch a oznamoch určených pre verejnosť v jazykoch národnostných menšín, ak je zabezpečené aj znenie v štátnom jazyku, t. j. nevyžaduje sa, aby text v menšinovom jazyku bol prekladom pôvodného textu v štátnom jazyku. Doteraz tieto texty mohli vznikať len v štátnom jazyku a inojazyčný text musel byť prekladom zo štátneho jazyka. Pozmeňujúci návrh prešiel v gestorskom výbore. 8. § 8 ods. 2 a 3: Umožňuje sa vyhotovovať písomné právne úkony, finančnú a technickú dokumentáciu a ďalšie dokumenty uvedené v ods. 3 aj v menšinovom jazyku. Znenie je tam v inom jazyku. Je to vo vládnom návrhu zákona. 9. § 8 ods. 4: Umožnila sa komunikácia pacientov a klientov v zdravotníckych a sociálnych zariadeniach v ich menšinovom jazyku v obciach, kde žijú príslušníci menšín. Doteraz mohli pacienti komunikovať v menšinovom jazyku len vtedy, ak neovládali štátny jazyk. Je to vo vládnom návrhu zákona. Okrem toho, dámy a páni, sa prepojením so zákonom o používaní národnostných menšín dosiahlo, že nijaké ustanovenie zákona o štátnom jazyku sa nemôže dostať do rozporu s ustanovením zákona o používaní jazykov národnostných menšín, čím sa jednoznačne garantuje rešpektovanie používania jazykov menšín v úradnom styku v celom zákonnom rozsahu tak, ako je upravené v zákone o používaní jazykov národnostných menšín. Toto je moja odpoveď na demagógiu, ktorú tu šírila pani poslankyňa Biró. Ďakujem. (Potlesk).